b'\n_START_ARTICLE_\nOtpor!\n_START_PARAGRAPH_\nOtpor! je bilo srbsko \xc5\xa1tudentsko gibanje, ki je z revolucionarnimi metodami in s finan\xc4\x8dno pomo\xc4\x8djo Zahoda vodilo boj za zru\xc5\xa1itev Slobodana Milo\xc5\xa1evi\xc4\x87a z oblasti leta 2000._NEWLINE_Gibanje je bilo osnovano oktobra 1998 kot odgovor na nove zakone o univerzah in medijih, ki niso ustrezali \xc5\xa1tudentom. Sprva je imelo gibanje aktiviste le na Beograjski univerzi, po Natovem bombardiranju Zvezne republike Jugoslavije pa je preraslo v politi\xc4\x8dno gibanje. Policija je po celi dr\xc5\xbeavi sku\xc5\xa1ala zatreti Otpor, pri tem je bilo aretiranih skoraj 2000 njegovih pripadnikov. S svojo najbolj znano kampanjo za predsednika Srbije septembra 2000 je gibanje z ve\xc4\x8d kot 1.500.000 transparenti z obrazom Milo\xc5\xa1evi\xc4\x87a in sloganom \xe2\x80\x9eGotov je\xe2\x80\x9c u\xc4\x8dinkovito pripomoglo k padcu Milo\xc5\xa1evi\xc4\x87eve vlade. Na svojem vrhuncu je v Otporu! delovalo \xc4\x8dez 70.000 aktivistov._NEWLINE_Po revoluciji 5. oktobra 2000 je gibanje z vlogo psa \xc4\x8duvaja spro\xc5\xbeilo kampanjo odgovornosti nove vlade do demokrati\xc4\x8dnih reform in boja proti korupciji, kot tudi za sicer nepriljubljeno sodelovanje z Mednarodnim kazenskim sodi\xc5\xa1\xc4\x8dem v Haagu. Zanimanje zanj je vsled pomanjkanja ciljev kot tudi zaradi dru\xc5\xbebene razbremenitve napetosti po padcu re\xc5\xbeima uplahnilo. Skupina se je preoblikovala v politi\xc4\x8dno stranko, ki je na parlamentarnih volitvah leta 2003 dobila zgolj 62.116 glasov, to je 1,63%, kar je bilo premalo za prestopitev praga srbskega parlamenta. Na koncu se je Otpor! septembra 2004 stopil z Demokratsko stranko, ki jo je tedaj vodil predsednik Srbije in \xc4\x8crne Gore Boris Tadi\xc4\x87._NEWLINE_Za simbol Otpora! je bila privzeta pest - model roke Sarumana, lika iz knjige Gospodar prstanov J. R. R. Tolkiena.'